TK เผยปี 59 เตรียมเปิดอีก 2 สาขาในเขมร-ในประเทศขยายอีก 2-3 สาขา
TK เผยปี 59 เตรียมเปิดอีก 2 สาขาในเขมร-ในประเทศขยายอีก 2-3 สาขา
23 ธ.ค. 2558

นางสาวปฐมา พรประภา กรรมการผู้จัดการ บริษัท ฐิติกร จำกัด (มหาชน) หรือ TK เปิดเผยว่า บริษัทปีนี้ได้เพิ่มสาขาอีก 2 แห่ง ทำให้จำนวนสาขาเพิ่มขึ้นจาก 90 สาขา มาเป็น 92สาขา และในปีหน้า TK ยังคงเดินหน้าขยายสาขาเพิ่มอีก 2-3 สาขาในประเทศ และอีก 2 สาขาที่ประเทศกัมพูชา โดยเฉพาะสาขาใหม่ที่กัมพูชานั้น TK มีความเชื่อมั่นว่าจะได้รับการตอบรับอย่างดีจากตลาด
ทั้งนี้ ในปี 59 ประเทศในอาเซียนจะก้าวเข้าสู่ AEC อย่างเต็มรูปแบบ เชื่อว่าผู้ประกอบการไทยที่มีความพร้อมสามารถขยายธุรกิจไปยังประเทศอื่นๆ ในกลุ่ม AEC ทำให้ตลาดใหญ่ขึ้นเกือบ 10 เท่าตัว จากประชากร 67 ล้านคนในประเทศไทย เป็น 600 กว่าล้านคนในประเทศ AEC
ด้าน นายประพล พรประภา กรรมการและรองกรรมการผู้จัดการ TK กล่าวเพิ่มเติมว่าตลาดเช่าซื้อรถจักรยานยนต์ในประเทศไทยในช่วง 2 ปีที่ผ่านมาลดลงเนื่องจากเศรษฐกิจชะลอตัว แต่ยังมั่นใจว่าปีหน้าตลาดน่าจะกลับมาเติบโตใหม่ได้ การเจริญเติบโตในระยะยาวของ TK จะมาจากการขยายเครือข่ายไปยังต่างประเทศ โดย TK ตั้งเป้าหมายระยะ 5 ปีข้างหน้า รายได้ที่มาจากต่างประเทศคาดว่าจะมีสัดส่วนประมาณ 50% ของรายได้รวมทั้งหมด
พร้อมทั้งเชื่อมั่นว่าผลประกอบการในปีหน้ามีโอกาสที่จะฟื้นตัวได้ ซึ่งเป็นผลมาจากการใช้นโยบายการตัดหนี้เสียอย่างต่อเนื่องมาเป็นเวลา 10 ไตรมาสติดต่อกัน ทำให้คุณภาพลูกหนี้ปัจจุบันของ TK เป็นลูกหนี้ที่มีคุณภาพดี
               